Document ID: 32007D0615

32007D0615
L 246/47
SLUŽBENI LIST EUROPSKE UNIJE
20.09.2007.
ODLUKA KOMISIJE
od 20. rujna 2007.
o neuvrštavanju benfurakarba u Prilog I. Direktivi Vijeća 91/414/EEZ te o povlačenju odobrenja za sredstva za zaštitu bilja koja sadrže tu tvar
(priopćena pod brojem dokumenta C(2007) 4285)
(Tekst značajan za EGP)
(2007/615/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (1), a posebno njezin članak 8. stavak 2. četvrti podstavak,
budući da:
(1)
Člankom 8. stavkom 2. Direktive 91/414/EEZ predviđeno je da država članica tijekom razdoblja od 12 godina nakon priopćenja o toj Direktivi može odobriti stavljanje na tržište sredstava za zaštitu bilja koja sadrže aktivne tvari koje nisu navedene u Prilog I. toj Direktivi i koje su već na tržištu dvije godine od dana priopćenja, dok se u međuvremenu te tvari postupno razmatraju u okviru programa rada.
(2)
Uredbama Komisije (EZ) br. 451/2000 (2) i (EZ) br. 703/2001 (3) utvrđuju se detaljna pravila za provedbu druge faze programa rada iz članka 8. stavka 2. Direktive 91/414/EEZ i uspostavlja popis aktivnih tvari koje se ocjenjuju s ciljem njihovog mogućeg uvrštenja u Prilog I. Direktivi 91/414/EEZ. Na taj je popis uvršten benfurakarb.
(3)
Utjecaj benfurakarba na zdravlje ljudi i na okoliš procjenjuje se u skladu s odredbama propisanim uredbama (EZ) br. 451/2000 i (EZ) br. 703/2001 za brojne uporabe koje predlaže podnositelj prijave. Nadalje, tim se uredbama imenuju države članice izvjestiteljice koje Europskoj agenciji za sigurnost hrane (EFSA) u skladu s člankom 8. stavkom 1. Uredbe (EZ) br. 451/2000 podnose odgovarajuća izvješća o ocjeni i preporuke. Država članica izvjestiteljica za benfurakarb bila je Belgija i sve su predmetne informacije dostavljene 2. kolovoza 2004.
(4)
Izvješće o ocjeni u okviru radne skupine za vrednovanje stručno su pregledale države članice i EFSA i predstavili ga Komisiji 28. srpnja 2006. u obliku zaključka EFSA-e o stručnom pregledu procjene opasnosti od pesticida s aktivnom tvari benfurakarb. To su izvješće u okviru Stalnog odbora za prehrambeni lanac i zdravlje životinja pregledale države članice i Komisija i konačnu inačicu dovršile 16. ožujka 2007. u obliku izvješća Komisije o pregledu benfurakarba.
(5)
Tijekom ocjenjivanja te aktivne tvari uočene su brojne nedoumice. Benfurakarb je tvar čiji je glavni metabolit karbofuran koji je i sam aktivna tvar pregledana u skladu s Direktivom 91/414/EEZ. Uporaba benfurakarba dovodi do prisutnosti metabolita karbofurana koji je znatno toksičniji od izvornog spoja benfurakarba. Glede ostataka karbofurana, kao posljedice uporabe benfurakarba, u ocjeni je izražena zabrinutost povezana s akutnom izloženošću osjetljivih skupina potrošača, posebno djece. Međutim, EFSA navodi da zbog pomanjkanja podataka u dokumentaciji koju podnosi podnositelj izvješća nije moguće u cijelosti ocijeniti opasnost za potrošače. Nadalje, podaci podneseni u zakonskomu roku nisu EFSA-i bili dovoljni da u potpunosti ocijeni opasnost onečišćenja podzemne vode metabolitima osim karbofurana. Konačno, opasnost za ptice i sisavce, akvatične organizme, organizme u tlu, gliste i druge neciljne organizme nije se pokazala prihvatljivom na temelju raspoloživih podataka. Stoga na temelju raspoloživih podataka nije bilo moguće utvrditi da benfurakarb ispunjava kriterije za uvrštenje u Prilog I. Direktivi 91/414/EEZ.
(6)
Komisija je pozvala podnositelja izvješća da dostavi primjedbe na rezultate stručnog pregleda i priopći namjerava li ustrajati na uvrštenju tvari na popis. Podnositelj prijave je podnio svoje primjedbe koje su pozorno razmotrene. Međutim, unatoč argumentima koje je podnio podnositelj prijave, navedene nedoumice nije bilo moguće riješiti i ocjene izrađene na temelju podnesenih informacija evaluiranih na sastancima stručnjaka EFSA-e pokazale su da se, u okviru predloženih uvjeta uporabe, ne može očekivati da sredstva za zaštitu bilja koja sadrže benfurakarb općenito zadovolje zahtjeve iz članka 5. stavka 1. točaka (a) i (b) Direktive 91/414/EEZ.
(7)
Benfurakarb stoga ne bi trebalo uvrstiti u Prilog I. Direktivi 91/414/EEZ.
(8)
Trebalo bi poduzeti mjere kako bi se osiguralo da se dana odobrenja za sredstva za zaštitu bilja koja sadrže benfurakarb povuku u propisanom roku te da se ne produljuju i ne izdaju nova odobrenja za takva sredstva.
(9)
Ako države članice odobre produljenje roka za uklanjanje, skladištenje, stavljanje na tržište i uporabu postojećih zaliha sredstava za zaštitu bilja koja sadrže benfurakarb, to se razdoblje mora ograničiti na najviše 12 mjeseci kako bi se osigurala uporaba postojećih zaliha najviše u jednoj sezoni rasta jer se time osigurava da sredstva za zaštitu bilja koja sadrže benfurakarb budu na raspolaganju poljoprivrednicima 18 mjeseci nakon donošenja ove Odluke.
(10)
Ovom se Odlukom ne dovodi u pitanje podnošenje zahtjeva za benfurakarb u skladu s odredbama članka 6. stavka 2. Direktive 91/414/EEZ s ciljem mogućeg uvrštenja u njezin Prilog I.
(11)
Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU ODLUKU:
Članak 1.
Benfurakarb se kao aktivna tvar ne uvrštava u Prilog I. Direktivi 91/414/EEZ.
Članak 2.
Države članice osiguravaju da se:
(a)
odobrenja za sredstva za zaštitu bilja koja sadrže benfurakarb povuku do 20. ožujka 2008.;
(b)
ne izdaju niti produljuju odobrenja za sredstva za zaštitu bilja koja sadrže benfurakarb nakon objave ove Odluke.
Članak 3.
Svako produljenje roka koje odobre države članice u skladu s odredbama članka 4. stavka 6. Direktive 91/414/EEZ mora biti što je moguće kraće i prestaje važiti najkasnije 20. ožujka 2009.
Članak 4.
Ova je Odluka upućena državama članicama.
Sastavljeno u Bruxellesu 20. rujna 2007.

Labels: 4
20
0
3
6